Bavuma-skeet hou hom uit res van reeks | Netwerk24
Deur Johann de Jager 04 Maart 2020 12:57
Die Protea-kolwer Temba Bavuma is Woensdag weens ’n dyspierbesering aan die laaste twee wedstryde van die eendagreeks teen Australië onttrek.
Temba Bavuma verloor sy paaltjie teen Australië in die eerste eendagwedstryd Sondag in die Paarl. Hy gaan nie in die res van die reeks speel nie.Foto: Gallo Images
Dít is as voorsorg gedoen nadat hy sy regter-dyspier verrek het.
Rassie van Dussen is Dinsdag laat weet hy moet hom weer by die span aansluit. Hy het hom Woensdagoggend by die Proteas in Bloemfontein aangesluit, waar die tweede wedstryd gespeel word.
Dít is die tweede terugslag wat die Proteas in die reeks getref het. Die voorslagbouler Kagiso Rabada kon weens ’n besering ook nie die Aussies pak nie.
Bavuma bly intussen aan by die span. Die mediese span gaan poog om hom slaggereed te kry vir die komende toer na Indië, waar Suid-Afrika ook drie eendagwedstryde gaan speel.
Jon-Jon Smuts is in Bavuma se plek gekies.
Die span vertrek reeds Sondag na Indië.
* Australië het die loot gewen en besluit om eerste te kolf.
Die Aussies het die draaier Ashton Agar in die plek van die snelbouler Josh Hazlewood gekies, want die besoekers verwag dat die bal lekker gaan draai op ’n blad wat baie droog lyk.
Proteas: Janneman Malan, Quinton de Kock, Jon-Jon Smuts, Kyle Verreyne, Heinrich Klaasen, David Miller, Andile Phehlukwayo, Keshav Maharaj, Anrich Nortjé, Lungi Ngidi, Tabraiz Shamsi.
Australië: David Warner, Aaron Finch, Steve Smith, Marnus Labuschagne, Mitchell Marsh, Alex Carey, D’Arcy Short, Ashton Agar, Mitchell Starc, Pat Cummins, Adam Zampa.
Krieket gee tree na geslags-gelykheid
Groot veld kan Aussies tuis laat voel